《再寄汤朝美》
宋代·周孚

夙疴苦牵缠，旧学久废忘。闭门老叔夜，慵惰古无上。

朋知音问绝，正复相觖望。独馀思子心，砥柱阅寒浪。

作书往问讯，闻子亦微恙。深怜三医勤，却叹五鬼妄。

新诗勤讽诵，渠魄自应丧。吾侪晓天星，齿发已非壮。

羁孤寡会合，尚复困此障。冲风战寒林，落日翳叠嶂。

轩车何来迟，为子倒家酿。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。